Filme

L filme ye un material de retratos feito a la base de celulóide, fabricado an formato de lhámina translúcida. Quando aplicada cun determinados perdutos químicos, la película ye outelizada para cinema.

Grandes fabricantes mundiales de película son las andústrias de ls Stados Ounidos Kodak i la japonesa Fuji.

Hai muitos formatos de película, an giral definidos pula sue bitola (anchura). Ls formatos más coincidos para cinema son 35 mm, 16 mm i Super-8. I hai defrentes películas para filmes an negro-i-branco i an quelores.

 Eilemientos de l filme 
Andependientemente de la bitola i de l formato, l filme cinematográfico ten quatro eilemientos básicos:

 Fotograma ó quadro (an anglés, "frame"): ye l spácio adonde cada eimaige fixa se cria i ye armazenada. Este spácio ye de formato retangular, an giral na proporçon 1.33 ó 4x3 (l que quier dezir que la anchura ye 33% maior que la altura). La projeçon destas eimaiges an alta belocidade (zde 1927 padronizada an 24 por segundo) i an registro ye que produç al uolho houmano la eiluson de mobimiento.
 Perfuraçones ("film perforationes" ó "perfs"): son furos feitos na superfíce de l filme, an giral de l dous lhados de l fotograma, i que sirben para facelitar l transporte de l filme, tanto na cámara quanto ne l porjetor, mantenendo las eimaiges an registro uas culas outras.
 Pista de sonido ("sound track"): ye l spácio para la anformaçon sonora, çpuosto transbersalmente nua de ls lhados de l filme, antre l fotograma i las perfuraçones. Puode ser custituído por ua ó más pistas de sonido ótico (besibles cumo ua lhinha als ziguezagues negra "zenhada" al lhado de l fotograma) ó de sonido magnético (tiras de quelor castanho custituídas de material magnetossensible).
 Numaraçon de borda ("edge numbers" ó "edge code"): ye ua série de pequeinhos númaros ampressos an ua de las bordas de la película, seguidas i an anterbalos regulares, para facelitar la muntaige de l filme i la manipulaçon ne l lhaboratório. Zde 1991, esses númaros son acumpanhados de código de barras, l que permite la sue lheitura mecánica.

Catadorie:Eiquipamientos de cinema